**Szekszárd és Térsége Önkormányzati Társulás**

**Éves ellenőrzési jelentés**

**2013. év**

**Jóváhagyta:**

**Horváth István**

Elnök

Tartalomjegyzék

[Bevezető 2](#_Toc379787028)

[1. Belső ellenőrzés által végzett tevékenység bemutatása 3](#_Toc379787029)

[1.1 Éves ellenőrzési tervben foglalt feladatok teljesítésének értékelése 4](#_Toc379787030)

[1.2 Bizonyosságot adó tevékenység bemutatása (elősegítő, akadályozó tényezők) 4](#_Toc379787031)

[1.3 Tanácsadó tevékenység bemutatása 5](#_Toc379787032)

[2. Belső kontrollrendszer értékelése 5](#_Toc379787033)

[2.1 Belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabbak javaslatok 5](#_Toc379787034)

[2.2 Belső kontrollrendszer öt elemének értékelése 6](#_Toc379787035)

[2.2.1 Kontrollkörnyezet 6](#_Toc379787036)

[2.2.2. Kockázatkezelési rendszer 7](#_Toc379787037)

[2.2.3 Kontrolltevékenység 7](#_Toc379787038)

[2.2.4 Információ és kommunikáció 7](#_Toc379787039)

[2.2.5 Nyomon követés (monitoring) 8](#_Toc379787040)

[2.3 Intézkedési tervek megvalósítása 8](#_Toc379787041)

[3. Mellékletek 9](#_Toc379787042)

# Bevezető

A 2011. CXCV. az államháztartásról szóló törvény és a 370/2011. kormányrendelet értelmében a költségvetési szervek vezetői kötelesek a belső ellenőrzés kialakításáról, működtetéséről és függetlenségének biztosításáról gondoskodni. A belső ellenőrzés az ellenőrzött szervezet céljai elérése érdekében rendszerszemléletű megközelítéssel és módszeresen értékeli, fejleszti az ellenőrzött szervezet irányítási, belső kontroll és ellenőrzési eljárásainak hatékonyságát.

A belső ellenőr bizonyosságot adó és tanácsadó tevékenysége keretében megállapításokat és javaslatokat fogalmaz meg a költségvetési szerv vezetője részére. A belső ellenőr ezen kívül más tevékenységbe nem vonható be.

A bizonyosságot adó szolgáltatások során a belső ellenőrök objektíven értékelik a tényeket, és ennek alapján független véleményt formálnak vagy következtetéseket vonnak le egy szervezetre, műveletre, funkcióra, folyamatra, rendszerre, illetve az ellenőrzés egyéb tárgyára vonatkozóan.

A tanácsadó tevékenység jellegét tekintve konzultációs tevékenység, amelyet általában a megbízó konkrét felkérése alapján nyújtanak. Fontos, hogy a tanácsadó tevékenység során a belső ellenőrnek meg kell őriznie tárgyilagosságát, nem vállalhat át vezetői felelősséget.

1. **Belső ellenőrzés által végzett tevékenység bemutatása**

Az Önkormányzati költségvetési szerveknél a belső ellenőrzést

* a költségvetési szerv vagy a társulás által foglalkoztatásra irányuló jogviszonyban alkalmazott személy vagy
* a költségvetési szerv vagy társulás által polgári jogi szerződés keretében foglalkoztatott személy

láthatja el.

2012. év végéig a Szekszárd és Térsége Önkormányzati Társulás belső ellenőrzési feladatait, megbízási szerződés keretében az Aliscacomp Kft. végezte.

2013. évtől a társulás 16 településén a belső ellenőrzési feladatokat 1 fő, Szekszárd Megyei Jogú Város Polgármesteri Hivatalánál, közszolgálati jogviszonyban alkalmazott, függetlenített belső ellenőr végzi.

A belső ellenőr rendelkezik az Áht. 70. §. (4) bekezdésben előírt engedéllyel és a szerepel az Áht. 70. §. (5) bekezdése szerinti, államháztartásért felelős miniszter által vezetett nyilvántartásban.

2013. évben összesen a Szekszárd és Térsége Önkormányzati Társulás belső ellenőrzése 16 településen látott el ellenőrzési feladatokat. Bizonyosságot adó tevékenység keretében 18 ellenőrzés került lefolytatásra.

2013. évben a belső ellenőr szakmai képzésen nem vett részt a feladatok szoros ütemezése miatt. 2014. évben azonban részt kíván venni a kötelező szakmai továbbképzésen (ÁBPE-továbbképzés I.) és ezt követően kétévente részt vesz az ÁBPE-továbbképzés II. kötelező szakmai továbbképzésen.

A 370/2011. Kormányrendelet értelmében a belső ellenőrzési vezető köteles a belső ellenőrzési kézikönyvet rendszeresen, de legalább kétévente felülvizsgálni és a szükséges módosításokat elvégezni. Ennek megfelelően kidolgozásra került 2013. évben a Társulás Belső Ellenőrzési Kézikönyve, a hatályos jogszabályok, a Nemzetgazdasági Minisztérium által kiadott kézikönyv minta, és a nemzetközi belső ellenőrzési standardok figyelembevételével.

A belső ellenőrzés 2013. évben soron kívüli ellenőrzést nem folytatott le. Tanácsadói tevékenység keretében szakmai iránymutatást nyújtott több esetben a belső ellenőr.

Az ellenőrzések során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás, hiányosság nem került feltárásra.

* 1. **Éves ellenőrzési tervben foglalt feladatok teljesítésének értékelése**

A 2013. évi ellenőrzési terv az Önkormányzatok által megküldött belső ellenőrzési javaslatok alapján került összeállításra és a társulási tanács által elfogadásra.

A 370/2011. (XII.31.) Kormányrendelet értelmében az éves ellenőrzési tervben foglaltakhoz képest ellenőrzést elhagyni vagy új ellenőrzést indítani az ellenőrzési terv módosítását követően lehet. 2013. évben az éves ellenőrzési terv módosítása nem vált szükségessé.

A tervben foglalt ellenőrzések megvalósultak, tervtől való eltérés, terven felüli ellenőrzés nem fordult elő.

Az ellenőrzés minden esetben ellenőrzési jelentés kiküldésével zárult, mely tartalmazta a belső ellenőr megállapításait, következtetései és javaslatait.

* 1. **Bizonyosságot adó tevékenység bemutatása (elősegítő, akadályozó tényezők)**

2013. évben a belső ellenőrzési terv végrehajtásához rendelkezésre álló belső ellenőri kapacitás 113 nap volt.

|  |  |  |  |
| --- | --- | --- | --- |
| **Ellenőrzés jellege** | **Lefolytatott ellenőrzések száma** | **Ellenőrzési napok száma** | |
| Pénzügyi, szabályszerűségi ellenőrzés | 12 db | 72 | nap |
| Szabályszerűségi ellenőrzés | 2 db | 14 | nap |
| Rendszer ellenőrzés | 4 db | 20 | nap |
| **Összesen** |  | **106** | **nap** |
| 2013. és 2014. évi belső ellenőrzési terv összeállítása, Szekszárd és Térsége Önkormányzati Társulás Belső Ellenőrzési Kézikönyvének elkészítése | - | 7 | nap |
| **Mindösszesen** |  | **113** | **nap** |

Az elvégzett ellenőrzésekről a belső ellenőr 370/2011. kormányrendelet 50. §-nak megfelelő nyilvántartást vezet, és gondoskodik az ellenőrzési dokumentumok megőrzéséről, szabályszerű, biztonságos tárolásáról.

Az ellenőrzések végrehajtását nagymértékben segítette, hogy a költségvetési szerveknél és intézményeiknél a vezetők és alkalmazottaik minden esetben készségesen együttműködtek a belső ellenőrzéssel. Az ellenőr részére a szükséges tájékoztatást, felvilágosítást, dokumentumokat - leterheltségük ellenére - határidőre átadták.

Ellenőrzéseket akadályozó tényező az év folyamán nem merült fel.

* 1. **Tanácsadó tevékenység bemutatása**

A 370/2011. Kormányrendeletben foglalt tanácsadási tevékenység nem történt 2013. évben.

Több esetben azonban a belső ellenőr szakmai tanácsokkal, iránymutatásokkal segítette a költségvetési szervek és intézményeik eredményes, szabályszerű működését.

1. **Belső kontrollrendszer értékelése**
   1. **Belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabbak javaslatok**

A belső kontrollrendszer tartalmazza mindazon elveket, eljárásokat és belső szabályzatokat, melyek biztosítják, hogy

*a)* a költségvetési szerv valamennyi tevékenysége és célja összhangban legyen a szabályszerűséggel, szabályozottsággal, valamint a gazdaságosság, hatékonyság és eredményesség követelményeivel,

*b)* az eszközökkel és forrásokkal való gazdálkodásban ne kerüljön sor pazarlásra, visszaélésre, rendeltetésellenes felhasználásra,

*c)* megfelelő, pontos és naprakész információk álljanak rendelkezésre a költségvetési szerv működésével kapcsolatosan, és

*d)* a belső kontrollrendszer harmonizációjára és összehangolására vonatkozó jogszabályok végrehajtásra kerüljenek a módszertani útmutatók figyelembevételével.

Az ellenőrzések során az alábbi fontosabb javaslatok kerültek megfogalmazásra:

* 2000. évi C. törvény 14. §. (5) bekezdésében, valamint a 368/2011. kormányrendeletben előírt szabályzatok teljes körű elkészítése
* gazdálkodási szabályzatban előírt nyilvántartások vezetése, aktualizálása (kötelezettség vállalásra, pénzügyi ellenjegyzésre, teljesítésigazolásra, érvényesítésre jogosultak)
* kötelezettségvállalás, ellenjegyzés, teljesítésigazolás, érvényesítés utalványozás dokumentumainak kitöltésére, aláírására nagyobb hangsúlyt kell fektetni
* utólagos vezetői ellenőrzések és azok dokumentálása történjen meg
* nyújtott támogatások felhasználásának nyomon követése, beszámolás megkövetelése támogatottól
* kis és munkagépek kiadásának és visszavételének dokumentálása
* gépjárművek, kis és munkagépek üzemanyag fogyasztásáról analitikus nyilvántartás vezetése
* 2011. évi CXII. az információs önrendelkezési jogról és az információszabadságról szóló törvényben előírt adatok közzétételi kötelezettségének eleget kell tenni
  1. **Belső kontrollrendszer öt elemének értékelése**

A 2011. CXCV. az államháztartásról szóló törvény 69. §. alapján a belső kontrollrendszer a kockázatok kezelése és tárgyilagos bizonyosság megszerzése érdekében kialakított folyamatrendszer. Létrehozásáért, működéséért és fejlesztéséért a költségvetési szerv vezetője felelős.

A belső kontrollrendszer öt eleme:

* kontrollkörnyezet
* kockázatkezelési rendszer
* kontrolltevékenység
* információs és kommunikációs rendszer
* nyomon követési rendszer
  + 1. **Kontrollkörnyezet**

A vizsgált költségvetési szervek vezetői igyekeztek olyan kontrollkörnyezetet kialakítani, amelyben:

* világos a szervezeti struktúra,
* egyértelműek a felelősségi, hatásköri viszonyok és feladatok,
* meghatározottak az etikai elvárások a szervezet minden szintjén,
* átlátható a humánerőforrás-kezelés.

A költségvetési szervek vezetői a kiadott szabályzatokkal, a kialakított folyamatok működtetésével biztosítják a rendelkezésre álló források szabályszerű, szabályozott, gazdaságos, hatékony és eredményes felhasználását.

* + 1. **Kockázatkezelési rendszer**

A költségvetési szerv vezetője köteles kockázatkezelési rendszert működtetni, melynek során fel kell mérni és meg kell állapítani a költségvetési szerv tevékenységében, gazdálkodásában rejlő kockázatokat. A kockázatkezelés a Vezetés gyakorlati eszköze, a tervezés és döntéshozatal, a végrehajtás alapvető része, a szervezet feladatellátását támogató belső folyamat.

Az ellenőrzött költségvetési szervek egy része meghatározta a kockázatkezelés szabályait, de fejleszteni szüksége a kockázatkezelési rendszert az egyes településeken.

* + 1. **Kontrolltevékenység**

A kontrolltevékenység részeként minden tevékenységre vonatkozóan biztosítani kell a folyamatba épített, előzetes, utólagos és vezetői ellenőrzést (FEUVE), különösen az alábbiak vonatkozásában:

* a pénzügyi döntések dokumentumainak elkészítése
* a pénzügyi kihatású döntések célszerűségi, gazdaságossági, hatékonysági és eredményességi szempontú megalapozottsága,
* a költségvetési gazdálkodás során az előzetes és utólagos pénzügyi ellenőrzés, a pénzügyi döntések szabályszerűségi szempontból történő jóváhagyása, illetve ellenjegyzése,
* a gazdasági események elszámolása (a hatályos jogszabályoknak megfelelő könyvvezetés és beszámolás)

Az ellenőrzött költségvetési szerveknél, intézményeiknél a kötelezettség vállalás, ellenjegyzés, szakmai teljesítésigazolása, érvényesítés, utalványozás és pénzügyi teljesítés rendje, az iratkezelés szabályai; a támogatások rendje, a folyamatba épített előzetes, utólagos és vezetői ellenőrzés rendszere kialakításra került. A kialakított rendszereket szükséges folyamatosan felülvizsgálni, a jogszabályi változásoknak megfelelően alakítani.

* + 1. **Információ és kommunikáció**

A költségvetési szerv vezetője köteles olyan rendszereket kialakítani és működtetni, melyek biztosítják, hogy a megfelelő információk a megfelelő időben eljussanak az illetékes szervezethez, szervezeti egységhez, illetve személyhez.

Az ellenőrzött költségvetési szerveknél és intézményeiknél a belső információs és kommunikációs rendszer biztosítja, hogy a munkatársak megismerjék a vezetés által kitűzött célokat, a megvalósításukhoz szükséges előírásokat, követelményeket és feltételeket.

* + 1. **Nyomon követés (monitoring)**

A költségvetési szerv vezetője köteles olyan monitoring rendszert működtetni, mely lehetővé teszi a szervezet tevékenységének, a célok megvalósításának nyomon követését. A költségvetési szerv monitoring rendszere az operatív tevékenységek keretében megvalósuló folyamatos és eseti nyomon követésből, valamint az operatív tevékenységektől függetlenül működő belső ellenőrzésből áll.

* 1. **Intézkedési tervek megvalósítása**

A 370/2011. Kormányrendelet 45. §. alapján az intézkedési tervet a lezárt ellenőrzési jelentés kézhezvételétől számított 8 napon belül kell elkészíteni és megküldeni a költségvetési szerv vezetőjének és a belső ellenőrzési vezetőnek. A belső ellenőrzési vezető javaslatára ennél hosszabb, 30 napos határidő is megállapítható.

A lezárt jelentések kiküldésekor az intézkedési terv készítésére 30 napos határidőt szabott meg a belső ellenőrzés.

A költségvetési szervek egy része az intézkedési tervet még nem küldte meg a belső ellenőrzés részére, ezért 2014. január hóban kiküldésre került a költségvetési szervek vezetőinek egy levél, melyben felhívja a belső ellenőr a figyelmüket az intézkedési terv és annak megvalósulásáról szóló beszámoló készítésének szükségességére.

Szekszárd, 2014. február 14.

Gulyás Rita

Belső ellenőr